326/2021

Útdráttur

A og B kærðu úrskurð héraðsdóms og kröfðust þess að fjárhæð málflutningsþóknunar lögmanns þeirra vegna gjafsóknar í héraði yrðu ákveðnar hærri en gert var í hinum kærða úrskurði. Að teknu tilliti til yfirlits lögmanna aðila um unna tíma í málinu og umfangi þess að öðru leyti, var málflutningsþóknun lögmanna A og B hækkuð.

Úrskurður Landsréttar

Landsréttardómararnir J-kk-nf H-kk-nf og K-kvk-nf S-kvk-nf og H-kvk-nf B-kvk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 19. maí 2021 en kærumálsgögn bárust réttinum 27. sama mánaðar. Kærður er úrskurður Héraðsdóms Reykjaness 7. maí 2021 í málinu nr. E- [...]/2020 þar sem leyst var úr ágreiningi aðila um málskostnað og kveðið á um gjafsóknarkostnað í máli þeirra sem að öðru leyti var lokið með dómsátt. Kæruheimild er í g-lið 1. mgr. 143. gr. laga nr. 91/1991 um meðferð einkamála.

2

Sóknaraðili krefst þess aðallega að hinum kærða úrskurði verði breytt á þá leið að „fjárhæð málskostnaðar lögmanns [hans]“ vegna reksturs málsins í héraði verði úrskurðuð í samræmi við framlagða tímaskýrslu lögmannsins. Til vara krefst sóknaraðili þess að „fjárhæð málskostnaðar lögmanns [hans]“ í héraði verði úrskurðuð 2.300.000 krónur auk virðisaukaskatts.

3

Varnaraðili kærði úrskurð héraðsdóms til Landsréttar fyrir sitt leyti með kæru 19. maí 2021. Hún krefst þess að hinum kærða úrskurði verði breytt á þá leið að „fjárhæð málskostnaðar lögmanns [ hennar]“vegna reksturs málsins í héraði verði úrskurðuð í samræmi við framlagða tímaskýrslu lögmannsins. Til vara krefst varnaraðili þess að „fjárhæð málskostnaðar lögmanns [hennar]“ í héraði verði úrskurðuð 2.300.000 krónur auk virðisaukaskatts.

Niðurstaða

4

Sóknaraðili höfðaði mál þetta 10. júní 2020 á hendur varnaraðila og krafðist þess að forsjá sonar þeirra yrði sameiginleg og að lögheimili hans yrði hjá sóknaraðila. Þá krafðist hann þess að varnaraðila yrði gert að greiða einfalt meðlag með barninu til 18 ára aldurs og að ákveðið yrði hvernig umgengni við það foreldri sem ekki færi með lögheimili barnsins yrði háttað. Varnaraðili krafðist þess aðallega að hún færi ein með forsjá barnsins og að sóknaraðila yrði gert að greiða henni einfalt meðlag með barninu til 18 ára aldurs. Til vara krafðist varnaraðili þess að forsjá yrði sameiginleg, lögheimili barnsins yrði hjá varnaraðila og að sóknaraðila yrði gert að greiða einfalt meðlag með barninu. Loks var þess krafist að mælt yrði fyrir um inntak umgengnisréttar við barnið fengi sóknaraðili lögheimilið.

5

Málinu lauk með dómsátt 5. maí 2021 um að forsjá barnsins yrði sameiginleg hjá aðilum og lögheimili þess yrði hjá varnaraðila. Þá er í sáttinni kveðið á um umgengni og meðlag. Ágreiningur um málskostnað var lagður í úrskurð héraðsdóms, sem felldi niður málskostnað milli aðila, en ákvað gjafsóknarkostnað þeirra úr ríkissjóði.

6

Meðal málsgagna eru tímaskýrslur lögmanna málsaðila sem bera það með sér að nokkur vinna liggur að baki fyrrgreindri niðurstöðu í málinu. Málið var tekið fyrir fimm sinnum í héraði. Undir rekstri málsins voru sættir reyndar fyrir milligöngu lögmanna. Þá var dómkvaddur sálfræðingur til að leggja mat á forsjárhæfni aðila. Eftir framlagningu matsgerðar dómkvadds matsmanns 15. mars 2021 var aðalmeðferð ákveðin 29. apríl sama ár. Aðalmeðferðin fór ekki fram þá og varð sátt með aðilum sem fyrr segir í þinghaldi 5. maí 2021 og lauk málinu þann dag.

7

Aðilar, sem báðir nutu gjafsóknar í máli þessu, hafa lagt fram tímaskýrslur lögmanna þar sem gerð er grein fyrir vinnustundum þeirra við rekstur málsins. Aðilar styðja kröfur sínar um hækkun á málflutningsþóknun við tímaskýrslurnar. Að þeim virtum verður fallist á með málsaðilum að hækka beri málflutningsþóknun lögmanna svo sem greinir í úrskurðarorði en þóknunin er þar tilgreind án virðisaukaskatts.

Úrskurðarorð :

Gjafsóknarkostnaður sóknaraðila, A, í héraði greiðist úr ríkissjóði, þar með talin þóknun lögmanns hans, S-kvk-ef Ý-kvk-ef J-kvk-ef, 1.430.000 krónur.

Gjafsóknarkostnaður varnaraðila, B, í héraði greiðist úr ríkissjóði, þar með talin þóknun lögmanns hennar, A-kvk-ef B-kvk-ef J-kvk-ef, 1.430.000 krónur.